title: سفيان لبقالي
text: سفيان لبقالي، تولد ف 7 يناير 1996 ف فاس، هو جراي مغريبي د لمسافات لمتوسطة، متخصص ف 3000 ميترو موانع.
  
  حياتو
  
  لبدية 
  تولد ف فاس وسط من فاميلة متواضعة، لبقالي بدا يبان ف لفرع د لاتليتيزم د لفرقة د فاس كاونتري كلوب ف واحد لحملة د تنقيب كبيرة دارتها لفرقة خصوصا ل 3600 تلميد د لحي شّعبي لمرجة.
  
  تكلاصا رّابع ف لبوطولة د لعالام د شباب 2014، لبقالي شارك ف نفس لعام ف أول بوطولة ليه معا لكبار ف بوطولة إفريقيا لي جا فيها لعاشر.
  
  ف 2016، كان علا بونت باش يطلع ل پوديوم د لعاب لؤلمپية د ريو لي جا فيها رابع د 3000 ميترو موانع، ولاكين حقق راقم قياسي شخصي جديد ف 8 دقايق 14 تانية 35 ݣزو د لمية.
  
  أول ميدالية ف بوطولة د لعالام (2017) 
  
  ف 8 يونيو 2017، تكلاصا سفيان تاني ف لملتقا د روما، بعد من لبطل لؤلمپي لكيني كونسيسلوس كيپروتو، ؤ حسن راقم لقياسي ديالو ديالو ب تقريبان تسعود د تواني، ملي دار 8 دقايق 5 تانية 17 ݣزو د لمية. ف 16 يوليوز 2017، ف لملتقا د لعصبة لماسية ف رباط، ربح لبقالي قدام لجمهور ديالو لكيني كيپروتو، ؤ هبّط لوقت ديالو ل 8 دقايق 5 تانية 12 ݣزو د لمية.
  
  ف لبوطولة د لعالام ف لندن، جا تاني ف 3000 ميترو موانع ب توقيت 8 دقايق 14 تانية 49 ݣزو د لمية، ؤ ربحو لكيني كونسيسلوس كيپروتو. موراها ب شهر، ف لملتقا د لعصبة لماسية ف بروكسيل عاود حسن توقيت ديالو ملي دار 8 دقايق 4 تواني 83 ݣزو د لمية.
  
  ف 2018، ربح لميدالية دهبية ف لّعابي لمتوسطية ف طاراݣونا (صبانيا)، ؤ ربح لميدالية لفضية ف لبوطولة د إفريقيا، عاوتاني هاد لمرة فايتو كونسيسلوس كيپروتو.
  
  ف 20 يوليوز 2018، ف لملتقا هيركوليس د موناكو هبط لبقالي أول مرة ف لكاريير ديالو تحت من 8 دقايق، مورما ربح سيباق ف 7 دقايق 58 تانية 15 ݣزو د لمية، هادشي لي خلاه يولي أسرع عاشر جراي د هاد لمسافة.
  
  ف 2019، تكلاصا سفيان لبقالي تالت ف لعاب لإفريقية ف رباط، قدامو لكيني بينجامان كيݣن ؤ لإتيوپي جيطنيط والي.
  
  ف لبوطولة د لعالام د دوحة، كان من بين لي مرشحين باش يربحو، والاكين ف لخر خدا لميدالية نحاسية ف 8 دقايق 3 تواني 76 ݣزو د لمية، لي كان هو أحسن توقيت ديالو ف لعام، ؤ فاتو لكيني كونسيسلوس كيپروتو ؤ لإتيوپي لاميشا جيرما.
  
  بطل ؤلمپي ؤ د لعالام (2021 ؤ 2022) 
  ف 10 يونيو 2021، دار لبقالي أحسن توقيت عالامي د لعام ف لعصبة لماسية ف روما، ملي دار 8 دقايق 8 تواني 54 ݣزو د لمية.
  
  ف غشت 2021، ف لعاب لؤلمپية د طوكيو، ربح أول ميدالية ؤلمپية ديالو ب توقيت 8 دقايق 8 تانية 90 ݣزو د لمية، مورما فات لإتيوپي لاميشا جيرما ؤ لكيني بينجامان كيݣن ف 200 ميترو لخرة. ب هاد ربح، ولا لبقالي أول جراي ماشي كيني لي كيربح ف هاد لمسافة، من لپولوني برونيسلاڤ مالينوڤسكي ف موسكو ف 1980.
  
  لبقالي ولا لمغريبي سات لي كيكون بطل ؤلمپي ف جرا، مورا هشام لݣروج لي ربح ف 1500 ميطرو ؤ 5000 ميطرو ف 2004.
  
  ف 18 شتنبر 2021، عاود ربح لكينيين ف تخصص ديالهم ؤ ف بلادهم مورما جا لول ف لمتلقا د كيپ كينو كلاسيك لي تلعب ف نايروبي ب توقيت 8 دقايق 21 تانية 20 ݣزو د لمية.
  
  ف 18 يوليوز 2022، ولا بطل لعالام مورما ربح لميدالية دّهبية ف لبوطولة د لعالام ف ؤجين ب توقيت 8 دقايق 25 تانية 13ݣزو د لمية، فايت لإتيوپي لاميشا جيرما ؤ لكيني كونسيسلوس كيپروتو.
  
  أرقام قياسية
  
  عيون لكلام 
  
  زيادة 1996
  بطل ؤلمپي مغريبي
  لعاب د لاتليتيزم مغريبي
  ناس حيين
  مقالة ب جودة مابيهاش (تصنيف د إحصائيات لمينحة د 2023)
  ناس تزادو ف فاس
  ناس د فاس